Poučenie svedka v priestupkovom konaní pred výsluchom
			
Okresný úrad Piešťany, odbor všeobecnej vnútornej správy
Ul. M. Kukučína č. 45, 921 01 Piešťany	Piešťany 18. 5. 2023
Vec:	Poučenie svedka
Svedka Igora Fraňu, bytom Pod sadom č. 3426/23, 921 01 Piešťany, predvolaného na ústne pojednávanie dňa 18. 5. 2023 na Okresný úrad, odbor všeobecnej vnútornej správy Piešťany, vo veci prerokovávania priestupku proti poriadku v správe podľa § 21 ods. 1 písm. f) zákona č. 372/1990 Zb. o priestupkoch v znení neskorších predpisoch obvineného pána Michala Macku, bytom Záhradná ul. č. 2367/65, Piešťany, správny orgán
poučuje
pred výsluchom takto:
Svedok podľa
–	§ 31 ods. 3 zákona č. 71/1967 Zb. o správnom konaní v znení neskorších predpisov má nárok na hotové výdavky a mzdu, ktorá mu preukázateľne ušla v súvislosti s účasťou v priestupkovom konaní, ak svoj nárok uplatní do troch dní po výsluchu, inak jeho nárok zaniká,
–	§ 35 ods. 1 zákona č. 71/1967 Zb. o správnom konaní v znení neskorších predpisov je povinný vypovedať pravdivo a nesmie nič zamlčať,
–	§ 35 ods. 2 zákona č. 71/1967 Zb. o správnom konaní v znení neskorších predpisov nesmie byť vypočutý, ak by sprístupnil utajovanú skutočnosť, bankové tajomstvo, daňové tajomstvo, obchodné tajomstvo alebo porušil zákonom výslovne uloženú alebo uznanú povinnosť mlčanlivosti, okrem ak by ho tejto povinnosti zbavil príslušný orgán alebo ten, v záujme koho túto povinnosť má,
–	§ 35 ods. 3 zákona č. 71/1967 Zb. o správnom konaní v znení neskorších predpisov môže odoprieť výpoveď, ak by ňou spôsobil nebezpečenstvo trestného stíhania sebe alebo blízkym osobám,
–	§ 35 ods. 4 zákona č. 71/1967 Zb. o správnom konaní v znení neskorších predpisov v prípade nepravdivej alebo neúplnej výpovede nesie právnu zodpovednosť podľa § 21 ods. 1 písm. f) zákona č. 372/1990 Zb. o priestupkoch v znení neskorších právnych predpisov tým, že ak úmyselne podá nepravdivú alebo neúplnú svedeckú výpoveď alebo uvedie nepravdivý údaj v čestnom vyhlásení pred orgánom štátnej správy alebo obce, možno mu uložiť zákonom stanovenú pokutu,
–	§ 42 ods. 1 zákona č. 71/1967 Zb. o správnom konaní v znení neskorších predpisov, ak sa bez náležitého ospravedlnenia alebo bez závažných dôvodov na opätovné predvolanie nedostaví a bez jeho osobnej účasti nemožno konanie uskutočniť, môže byť predvedený,
–	§ 45 ods. 1 a 2 zákona č. 71/1967 Zb. o správnom konaní v znení neskorších predpisov, ak sťažuje postup konania najmä tým, že sa bez závažných dôvodov nedostaví na výzvu na správny orgán, ruší napriek predchádzajúcemu napomenutiu poriadok v priebehu konania, bezdôvodne odmieta svedeckú výpoveď, predloženie listiny alebo vykonanie obhliadky, môže mu byť uložená poriadková pokuta až do výšky 165 €, a to aj opakovane. Ak hrubo ruší poriadok, môže ho správny orgán tiež vykázať z miesta pojednávania.
Vyhlásenie svedka:
Svojím vlastnoručným podpisom potvrdzujem, že pred správnym orgánom som bol poučený v rozsahu uvedenom na tejto listine, dňa 18. 5. 2023 o 9.30 hod.